### NN 65/2017 (7.7.2017.), Odluka o porezima Grada Virovitice

Grad Virovitica

1546

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 30. točke 24. Statuta Grada Virovitice – pročišćeni tekst – (»Službeni vjesnik Grada Virovitice« broj 7/14), Gradsko vijeće Grada Virovitice na 2. sjednici održanoj 29. lipnja 2017. godine, donijelo je

ODLUKU

O POREZIMA GRADA VIROVITICE

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza, te način obračuna i plaćanja poreza koji pripadaju Gradu Virovitici (u daljnjem tekstu: Grad).

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak, te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 4.

Osnovica prireza porezu na dohodak je porez na dohodak utvrđen sukladno zakonu, podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak je prihod Proračuna Grada, te se plaća u propisanom roku po dospijeću, a u slučaju nepravovremenog plaćanja, primjenjuju se odredbe Općeg poreznog zakona.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec poreznom tijelu.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 9.

Porez na potrošnju je prihod Proračuna Grada i plaća se po stopi od 3% na osnovicu iz stavka 1. članka 8. ove Odluke.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 11.

Porez na kuće za odmor plaća pravna ili fizička osoba koja je vlasnik kuće za odmor na području Grada.

Članak 12.

U postupku dokazivanja statusa kuće za odmor u smislu odredbe članka 10. stavka 1. ove Odluke, osim osobne iskaznice, uzimat će se u obzir i ostala dokumentacija na temelju koje se može utvrditi status kuće za odmor.

Članak 13.

Porez na kuće za odmor plaća se godišnje, u iznosu od 10,00 kuna po četvornom metru korisne površine kuće za odmor na području Grada.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 14.

Obveznik poreza na kuće za odmor dužan je Gradu – Službi za financije dostaviti podatke koji se odnose na mjesto gdje se nalazi objekt, korisnu površinu, podatke o njezinom obvezniku, te druge podatke, do 31. ožujka godine za koju se utvrđuje porez na kuće za odmor.

Porez na kuće za odmor prihod je Proračuna Grada.

4. Porez na nekretnine

Članak 15.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Gradskog vijeća Grada, sukladno Zakonu o lokalnim porezima.

III. NADLEŽNOST I PRIMJENA PROPISA

Članak 16.

Poslove u vezi s utvrđivanjem, evidentiranjem, nadzorom i naplatom poreza iz članka 2. točke 1. i 2. ove Odluke obavljat će Ministarstvo financija, Porezna uprava, Ispostava Virovitica, dok će poslove u vezi s utvrđivanjem, evidentiranjem, nadzorom i naplatom poreza iz članka 2. točke 3. ove Odluke obavljati Služba za financije Grada Virovitice.

Poslovi u vezi s utvrđivanjem, evidentiranjem, naplatom i svim drugim aktivnostima vezanim uz porez na nekretnine regulirat će se odlukom iz članka 15. ove Odluke.

Članak 17.

Porezni obveznik je dužan dostaviti dokaz o svakoj promjeni koja utječe na utvrđivanje porezne obveze za porez iz članka 2. ove Odluke u roku od 15 dana od nastale promjene.

Članak 18.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 19.

Danom stupanja na snagu ove Odluke prestaje važiti Odluka o gradskim porezima (»Narodne novine« broj 76/06, 2/08 i 150/08, »Službeni vjesnik Grada Virovitice« broj 8/06, 17/07 i 16/08).

Članak 20.

Odredbe članka 10. do 14. ove Odluke prestaju važiti 1. siječnja 2018. godine.

Članak 21.

Ova Odluka objavit će se u »Narodnim novinama« i »Službenom vjesniku Grada Virovitice«, a stupa na snagu osmog dana od dana objave u »Službenom vjesniku Grada Virovitice«, osim odredbi članaka 3. do 5. ove Odluke koji stupaju na snagu prvoga dana u mjesecu nakon mjeseca u kojem su objavljene u »Narodnim novinama«.

Klasa: 410-01/17-01/02
 Urbroj: 2189/01-02/11-17-2
 Virovitica, 29. lipnja 2017.

GRADSKO VIJEĆE GRADA VIROVITICE

Predsjednica
 Lahorka Weiss, dipl. oec., v. r.